b"\n_START_ARTICLE_\nBaumkuchenas\n_START_PARAGRAPH_\nBaumkuchenas (vok. Baumkuchen)\xc2\xa0\xe2\x80\x93 sluoksniuotas voki\xc5\xa1kas kepinys, kepamas ant sukamo ie\xc5\xa1mo plonais sluoksniais u\xc5\xbetepam\xc4\x85 te\xc5\xa1l\xc4\x85._NEWLINE_Baumkuchenas \xc5\xbeinomas daugelyje Europos \xc5\xa1ali\xc5\xb3. Perpjovus baumkuchen\xc4\x85 matyti sluoksniuota vidin\xc4\x97 strukt\xc5\xabra, primenant med\xc5\xbeio metines rieves, d\xc4\x97l ko kepinys ir pavadintas Baumkuchen 'medis pyragas'._NEWLINE__NEWLINE_Ant specialaus ie\xc5\xa1mo ar ankstesnio i\xc5\xa1kepusio sluoksnio u\xc5\xbetepamas plonas sluoksnis te\xc5\xa1los, kuri sukant ie\xc5\xa1m\xc4\x85 kepama, kol \xc4\xafgyja auksin\xc4\xaf atspalv\xc4\xaf. Tada v\xc4\x97l u\xc5\xbetepamas sluoksnis te\xc5\xa1los ir v\xc4\x97l kepama\xe2\x80\xa6 Ciklas kartojamas, kol baumkuchenas pasidaro norimo skersmens. \xc4\xaegud\xc4\x99 baumkuchen\xc5\xb3 kep\xc4\x97jai cikl\xc4\x85 kartoja labai daug kart\xc5\xb3. Pvz., buvo i\xc5\xa1keptas 90\xc2\xa0cm ilgio baumkuchenas, kur\xc4\xaf sudar\xc4\x97 25 sluoksniai ir kuris sv\xc4\x97r\xc4\x97 vir\xc5\xa1 45\xc2\xa0kg._NEWLINE_\xc5\xbdinomas paprastesnis baumkucheno variantas, kurio sluoksniai plok\xc5\xa1ti ir horizontal\xc5\xabs. Jis kepamas be ie\xc5\xa1mo. \xc4\xae kepimo skard\xc4\x85 \xc4\xafpilama te\xc5\xa1los ir kepama. \xc5\xa0iam sluoksniui i\xc5\xa1kepus u\xc5\xbepilamas naujas sluoksnis te\xc5\xa1los ir v\xc4\x97l kepama, kol pyragas pasidaro reikiamo storio. Toks baumkuchenas primena paprast\xc4\x85 pyrag\xc4\x85. Plok\xc5\xa1\xc4\x8diasis baumkuchenas gali b\xc5\xabti kepamas paprastoje nam\xc5\xb3 orkait\xc4\x97je. Tuo tarpu cilindrinis baumkuchenas gali b\xc5\xabti i\xc5\xa1keptas tik turint speciali\xc4\x85 krosn\xc4\xaf._NEWLINE_Baumkuchenas gali b\xc5\xabti teptuku padengiamas cukriniu glajumi ar \xc5\xa1okoladine glaz\xc5\xabra. Pagal kai kuriuos receptus i\xc5\xa1keptas baumkuchenas padengiamas marmelado sluoksniu, o po to glaz\xc5\xabruojamas \xc5\xa1okoladu._NEWLINE_Cilindrinio baumkucheno kepimui reikia \xc4\xafg\xc5\xabd\xc5\xbeio, kitaip kepinys gali b\xc5\xabti labai nei\xc5\xa1vaizdus._NEWLINE_Iki \xc5\xa1iol gin\xc4\x8dijamasi, kur buvo i\xc5\xa1kepti pirmieji baumkuchenai. Tradici\xc5\xa1kai \xc5\xa1i\xc5\xb3 kepini\xc5\xb3 kilm\xc4\x97s vieta laikomas Salzwedel miestas Vokietijoje, kuriame pirmuosius baumkuchenus Pr\xc5\xabsijos karaliui 1790\xc2\xa0m. i\xc5\xa1kep\xc4\x97 karaliaus kep\xc4\x97jas meistras.\n_START_SECTION_\nKit\xc5\xb3 \xc5\xa1ali\xc5\xb3 baumkuchenai\n_START_PARAGRAPH_\nPaskutiniais metais baumkuchenai pasidar\xc4\x97 populiar\xc5\xabs Japonijoje, kur juos vadina \xe3\x83\x90\xe3\x82\xa6\xe3\x83\xa0\xe3\x82\xaf\xe3\x83\xbc\xe3\x83\x98\xe3\x83\xb3 (baumuk\xc5\xabhen) arba \xe3\x83\x90\xe3\x83\xbc\xe3\x83\xa0\xe3\x82\xaf\xe3\x83\xbc\xe3\x83\x98\xe3\x83\xb3 (b\xc4\x81muk\xc5\xabhen)._NEWLINE_Baumkuchenas, vadinamas Baamkuch, yra tradicinis Liuksemburgo patiekalas, patiekiamas ypatingomis progomis, pvz., per vestuves._NEWLINE_Baumkuchenui artimas yra \xc5\xa1vedi\xc5\xa1kas kepinys Spettekaka 'ie\xc5\xa1minis pyragas'._NEWLINE_Ypatingas baumkucheno variantas yra lietuvi\xc5\xa1kas \xc5\xa1akotis, besiskiriantis forma. Lenkijoje \xc5\xa1ako\xc4\x8diai vadinasi s\xc4\x99kacz."